**UNIVERZITA KOMENSKÉHO V BRATISLAVE**

**FILOZOFICKÁ FAKULTA**

**Studia Academica Slovaca – centrum pre slovenčinu ako cudzí jazyk**

Gondova 2, 814 99 Bratislava



V Bratislave 9. decembra 2019

Vec: **Semestrálny študijný pobyt študentov lektorátov SJaK na FiF UK v Bratislave**

 **Program slovakistické štúdiá – letný semester 2019/2020**

Sekcia medzinárodnej spolupráce a európskych záležitostí Ministerstva školstva, vedy, výskumu a športu SR ponúka študentom lektorátov slovenského jazyka a kultúry pôsobiacich na univerzitách v zahraničí štipendium na **jednosemestrálny študijný pobyt na Filozofickej fakulte Univerzity Komenského v Bratislave v akademickom roku 2019/2020.** Študijný pobyt zabezpečuje Studia Academica Slovaca – centrum pre slovenčinu ako cudzí jazyk v spolupráci s ďalšími katedrami FiF UK.

**Ciele študijného pobytu:**

Program je zameraný na prehĺbenie jazykovej a sociokultúrnej kompetencie, ako aj na rozšírenie vlastivedných poznatkov z jednotlivých predmetov s cieľom podporiť rozvoj lingvokultúrnej a medzikultúrnej orientácie na základe osobnej skúsenosti z pobytu na Slovensku. Súčasťou pobytu je teda aj návšteva kultúrnych podujatí v Bratislave, podľa možností a záujmu frekventantov aj vlastivedná exkurzia po regiónoch Slovenska.

**Podmienky na prijatie:**

* Študentov vyberá vyslaný/-á lektor/-ka v spolupráci s domácimi slovakistami.
* Každý lektorát deleguje 1 študenta/-ku a 1 náhradníka/-čku, najskôr po absolvovaní 1. semestra bakalárskeho štúdia slovakistiky, vybraní študenti by mali ovládať slovenčinu na úrovni minimálne A1.1.
* Lektor/-ka určí poradie navrhovaných študentov. V prípade, že niektoré lektoráty neobsadia ponúkané miesto, prvý náhradník sa môže dostať do celkového poradia, to znamená, že z jedného lektorátu môžu prísť dvaja uchádzači; prípadne bude náhradník delegovaný, ak odstúpi riadny navrhnutý kandidát za lektorát.
* Vybraní študenti vyplnia prihlášku s motivačným listom a pošlú na adresu: sas@fphil.uniba.sk najneskôr do **27. 12. 2019. Do prihlášky treba uviesť meno študenta v tvare, ako má uvedené v cestovnom pase a miesto narodenia.**

**Štipendium a ubytovanie:**

Prijatému uchádzačovi bude na základe akceptačného listu poskytnuté štipendium MŠVVaŠ SR pre I. a II. stupeň vysokoškolského vzdelania vo výške 280 EUR a pre III. stupeň vysokoškolského vzdelania vo výške 330 EUR v mesačných splátkach na FiF UK.

Ubytovanie zabezpečí FiF UK vo vysokoškolskom internáte, náklady na ubytovanie a stravu si hradí uchádzač sám z prostriedkov poskytnutého štipendia.

**Kontaktná osoba:**

Všetky ďalšie informácie o organizácii štúdia a vybavovaní sprievodných záležitostí treba konzultovať priamo s centrom SAS. Garantkou programu je riaditeľka centra SAS doc. PhDr. Jana Pekarovičová, PhD., koordinátorkou je Bc. Zuzana Vrabcová, zuzana.vrabcova@uniba.sk, na ktorú sa možno v prípade potreby či nejasností obrátiť.

**Výučba:**

Prednášky a semináre sú ponúkané primárne v slovenskom jazyku, to znamená, že študenti musia mať už elementárne komunikačné schopnosti (min. A1.1), do všeobecných jazykových kurzov budú zaradení podľa dosiahnutej jazykovej úrovne. Študenti si môžu **vybrať z nasledujúcej ponuky kurzov centra SAS**, pričom podmienkou je dosiahnuť **minimálne 25 kreditov za tieto kurzy za semester**:

A-boSE-102/15 Slovenský jazyk a reálie 2 (A1.2)\* 4C 5

A-boSE-104/15 Slovenský jazyk a reálie 4 (A2.2)\* 4C 5

A-boSC-002/15 Slovenčina – jazykový kurz 2 (B1.2)\* 4C 5

A-boSC-004/15 Slovenčina – jazykový kurz 4 (B2.2)\* 4C 5

A-boSC-009/15 Kultúrne reálie Slovenska 2 2S 5

A-boSC-010/15 Slovenská gramatika 1 1P+2S 5

A-boSC-014/15 Interkultúrna komunikácia 2 2S 5

A-boSC-019/15 Slovenská literatúra 1 2S 4

A-boSC-023/15 Slovenská literatúra 3 1P+2S 4

A-boSK-022/15 Slovenské dejiny 1 2S 4

A-boSC-032/15 Konverzačné cvičenia 2 2C 3

A-boSC-035/15 Fonetické a ortoepické cvičenia 2C 3

A-boSC-040/15 Odborná komunikácia 2 2S 4

A-boSC-012/15 Lexikálna interpretácia textu 1P+2S 5

A-boSC-038/15 Gramatická interpretácia textu 2S 4

A-boSC-044/16 Praktické gramatické cvičenia 2 2C 3

A-boSC-036/15 Exkurzia po regiónoch Slovenska 3 dni 3

**--------------------------------------------------**

C = cvičenie, S = seminár, P = prednáška

\* Ide o všeobecné jazykové kurzy pre jazykové úrovne A1.2, A2.2, B1.2 alebo B2.2. Študenti môžu dostať kredity **iba za jeden jazykový kurz** (podľa svojej jazykovej úrovne).

Ponuka kurzov môže byť na začiatku semestra aktualizovaná podľa reálneho záujmu prijatých uchádzačov, ich jazykovej kompetencie, ako aj personálnych možností fakulty.

Detailné informácie o obsahu a podmienkach absolvovania jednotlivých kurzov sú uvedené online v [informačných listoch programu slovakistické štúdiá](https://fphil.uniba.sk/fileadmin/fif/katedry_pracoviska/sas/Slovakisticke_studia/Informacne_listy_boSC_SJ.pdf).